પછી રાવટીની અંદરના ભાગમાં એને લઇ ગયા. પરદો ખસેડ્યો તો મશરૂની તળાઇમાં રાજકુમાર તાવે તરફડતો બેભાન અવસ્થામાં પડ્યો છે. રૂપેરંગે બીજો શિવરાજ જ જોઇ લો. ભાઇ, એ તો રાજકુંવરના કપડાં કાઢીને માંડ્યા શિવરાજને ચડાવવા શિવરાજને. જાણે એને માટે જ સિવડાવ્યાં ન હોય એમ બરોબર ચપોચપ બેસતાં આવી ગયાં. શણગાર પણ ચઢાવ્યાં. માથે મંડીલ મૂક્યું. કેડે કટારી ખોસી. ગળામાં નવલખો હાર નાખ્યો. મોઢામાં તાંબૂલ દબાવી દીધું ને ભલો જીવ ના ના કરતો રહ્યો ને વરધોડો ચડાવી દીધો તે આજની ઘડી ને કાલનો દહાડો.